ตลาดจี้‘TH’วิ่งร้อนแรงแจงข่าวด่วน
ตลาดหลักทรัพย์ติดป้ายเตือนนักลงทุนระวังหุ้น TH หลังราคาร้อนต่อเนื่อง
9 ส.ค. 2555

ตลาดหลักทรัพย์ติดป้ายเตือนนักลงทุนระวังหุ้น TH หลังราคาร้อนต่อเนื่อง
รายงานข่าวจากตลาดหลัก ทรัพย์ เปิดเผยว่า ตลาดหลักทรัพย์ประกาศให้บริษัท ตงฮั้ว คอมมูนิเคชั่นส์ (TH) เป็นหลักทรัพย์ที่เข้าเกณฑ์ Trading Alert List ประจำวันที่ 8 ส.ค. 2555 เนื่องจากระหว่างวันพบว่าระดับราคามีการเปลี่ยนแปลง 15.38% และมีมูลค่าการซื้อขาย 385.63 ล้านบาท มีปริมาณหุ้นที่ซื้อขาย 16.57 ล้านหุ้น
สำหรับราคาหุ้น TH ระหว่างวัน ขึ้นสูงสุด 25.25 บาท หรือเพิ่มขึ้น 30% ก่อนจะมีแรงขายทำกำไรออกมา กดราคาลงปิด 22.50 บาท เพิ่มขึ้น 3 บาท หรือ 15.38%
ทั้งนี้ หุ้น TH ปรับตัวขึ้นต่อเนื่องก่อน XR ราคาขึ้นจาก 5 บาท (25 มิ.ย.) ขึ้นมาสูงสุด 16.80 บาท (6 ก.ค.) แต่หลังจาก XR วันแรก 7.30 บาท ถึงปัจจุบันราคาขึ้นมาสูงสุด 25.25 บาท 
ปัจจัยหนึ่งที่ทำให้เกิดการเก็งกำไรมาจากบริษัทยังไม่เปิดเผยโครงการใหม่ที่จะลงทุน หลังจากเพิ่มทุนจำนวนมากจาก 120 ล้านบาท เป็น 920 ล้านบาท โดยออกหุ้นใหม่ 800 ล้านหุ้น พาร์ 1 บาท (ปัจจุบันพาร์ 5 บาท) แบ่งขาย 500 ล้านหุ้น ให้กับนักลงทุนเฉพาะเจาะจง (PP) 
แรงเก็งกำไรที่ร้อนแรงส่งผลให้ตลาดหลักทรัพย์จับตาและเตือนนักลงทุนให้ศึกษาข้อมูลบริษัทอย่างรอบคอบ ก่อนการประชุมวิสามัญผู้ถือหุ้นวันที่ 16 ส.ค.นี้ เพื่อใช้สิทธิแสดงความเห็นและพิจารณาวาระเพิ่มทุนให้กับ PP เนื่องจากเป็นจำนวนที่มีนัยสำคัญ และอาจเข้ามาเป็นผู้ถือหุ้นที่มีอำนาจควบคุมบริษัทในอนาคต และกำหนดเวลาที่จะเสนอขายหุ้นเพิ่มทุนดังกล่าว